Malta

**Malta** atau nama rasmi, **Republik Malta** (Malta: *Repubblika ta' Malta*; Inggeris: *Republic of Malta*; ) ialah sebuah negara kepulauan di selatan Eropah yang terdiri daripada kepulauan di tengah-tengah Laut Mediterranean yang berada betul-betul di selatan Itali. Kedudukannya yang strategik telah menyebabkan Malta dijajah dan diperintah oleh pelbagai kuasa selama beberapa abad.

## Penamaan
Asal perkataan *Malta* adalah tidak jelas dan variasi perkataan itu diambil dari Bahasa Malta. Etimologi yang paling banyak diterima adalah kata *Malta* itu berasal daripada kata Yunani , *meli* (μέλι), 'madu'. Orang Yunani kuno menamakan pulau itu *Melitē* (Μελίτη) yakni 'madu manis', mungkin kerana Malta menghasilkan madu unik dari sebuah jenis lebah endemik di pulau itu. Orang Rom kemudian memanggil pulau itu dengan nama *Melita* yang dianggap sebagai perumian dari kata Yunani (Μελίτη) atau sebagai adaptasi pengucapan dialek Yunani Dorik bagi perkataan sama Μελίτη.

## Sejarah

Malta mendapat kemerdekaan pada 21 September 1964 daripada United Kingdom. Pada asalnya, Malta mengiktiraf Elizabeth II sebagai Ratu Malta, tetapi menjadi republik pada 13 Disember 1974, dan ketua negara digantikan dengan seorang Presiden.

Pada 16 Julai 1990, menteri luar negeri, Guido de Marco memohon agar Malta menyertai Kesatuan Eropah (EU). Sebuah referendum pada 8 Mac 2003 membawa kepada keputusan yang menyokong kemasukan ke EU. Perdana Menteri Eddie Fenech Adami menandatangani perjanjian kemasukan ke EU pada 16 April 2003 di Athens, dan secara rasminya menyertai EU pada 1 Mei. Malta kemudiannya menyertai zon euro pada 1 Januari 2008.

## Geografi

Keluasan Malta ialah kira-kira 316 km2, negara kesepuluh terkecil di dunia. Malta ialah sebuah negara kepulauan di Laut Mediterranean dengan tiga pulau utama, iaitu Malta (246 km²), Gozo (67.1 km²) dan Comino (2.8 km2). Pulau-pulau ini sahaja yang dihuni masyarakat negara. Malta tidak memiliki sungai atau tasik yang kekal. Titik tertinggi Malta ialah Ta' Dmejrek dengan ketinggian 253 meter.

Iklim di Malta ialah iklim Mediterrainean. Malta memiliki musim panas bersuhu tinggi dan musim sejuk yang sederhana. Hujan biasanya turun pada musim luruh dan sejuk, dan musim panas di Malta ialah kering secara lazim.

## Politik

Malta mengamalkan sistem republik dengan sistem parlimen yang menyerupai sistem Westminster. Presiden Malta bertindak sebagai ketua negara dan Perdana Menteri sebagai ketua kerajaan. Parlimen Malta terdiri daripada satu dewan yang memiliki 67 buah kerusi setakat kini.

### Pembahagian pentadbiran
Malta secara asasnya terbahagi kepada lima kawasan dengan pentadbiran sendiri yang bertindak sebagai perantara antara kerajaan kebangsaan dan tempatan. Di bawah pentadbiran ini ialah 68 buah badan perbandaran tempatan.

## Demografi

Bancian pada 2011 meletakkan angka jumlah penduduk Malta pada 408,000 orang. Jumlah penduduk ini menjadikan Malta sebagai negara paling padat penduduk di Kesatuan Eropah dengan 1,282 orang/km2. Anggaran kadar kesuburan penduduk Malta ialah 1.45 orang anak per perempuan.

### Bahasa

Perlembagaan negara mengiktiraf dua bahasa, bahasa Malta dan bahasa Inggeris dengan keutamaan diberi terhadap bahasa Malta.

### Agama

Kristian Katolik ialah agama rasmi Malta menurut perlembagaan, dan agama hampir keseluruhan penduduk Malta, yakni kira-kira 93.9% penduduk negara setakat 2018. Kira-kira 4.5% penduduk dikatakan tidak terikat dengan sebarang agama, salah satu angka terendah dalam kalangan negara Eropah.

## Lihat juga
* Perhubungan di Malta
* Pelancongan di Malta
* Ketenteraan di Malta
* Pengangkutan di Malta
* Hubungan luar Malta

## Rujukan

## Pautan luar
 
* Kerajaan Malta
* Pelancongan Malta
* GuideToMalta.net
* Malta Travel Guide